Vier vereer vir kunste | Netwerk24
Vier vereer vir kunste
Die Bloemfonteinse Afrikanerkultuurraad, in samewerking met die Federasie van Afrikaanse Kultuur­vereniginge, het Donderdag (06/06) oorkondes aan vier Bloemfonteiners oorhandig. Van links is Ivan Janse van Vuuren (susterskind van Lucas Maree wat Lucas se oorkonde namens die familie ontvang het), Elsa Krantz, Coenie de Villiers en Anton Esterhuyse.Foto: Lientjie Mentz
Dit is die eerste keer dat hy so ’n “BAK”-eerbewys ontvang.
Só het liedjieskrywer, sanger, televisie-aanbieder en joernalis Coenie de Villiers Donderdag (06/06) op ’n geselligheid gesê waarop hy een van vier ontvangers van die Bloemfonteinse Afrikanerkultuurraad (BAK) se oorkondes was.
Dr. Chris Verwoerd, voorsitter van die BAK, sê die vier mense wat vereer is, het elk ’n waardevolle bydrae tot die bevordering van die Afrikaanse taal en kultuur gelewer.
Al vier wat vanjaar vereer is, het ’n groot bydrae tot die kunste gemaak.
Coenie het onlangs sy vierde Sama-eerbewys ontvang vir sy 21ste album, Pure Coenie, in die afdeling vir beste kontemporêre album op die South African Music Awards (Sama).
Dié musikant is ’n gebore en getoë Bloemfonteiner en hy en sy vrou, Ria, pendel tussen Johannesburg en die Rosestad.
Hy sê dit is een van die redes hoekom die BAK-eerbewys vir hom so besonders is.
Die ander rede is dat hy so lief is vir Afrikaans.
“Ek bid, skryf en pleeg Afrikaans.”
Hy en Anton Esterhuyse het albei verwys na ’n besonderse vertoning in April 2010 toe Coenie en Lucas Maree en ’n orkes onder regie van Esterhuyse in die destydse NG kerk Universitas (nou die Geloofsentrum Universitas) waar Esterhuyse die musiekleier is, opgetree het.
Esterhuyse, ’n vryskutmusikant, is vereer vir sy groot bydra tot die Afrikaanse taal en kultuur as musikant, musiekverwerker en regisseur. Hy was as vervaardiger, musiekregisseur en musiekverwerker by meer as 70 verhoog- en CD-produksies betrokke.
Elsa Krantz (92) is vir haar bevordering van die Afrikaanse taal en kultuur in die teaterwêreld en die bevordering van redenaarsvaardighede onder die jeug vereer.
Sy en haar studente het vroeër jare gereeld teaterproduksies op die planke gebring.
Sy het talle van Verna Vels se Liewe Heksie-stories in verhoogproduksies omskep.
Die laaste oorkonde is postuum aan Lucas Maree vir sy bydra as liedjieskrywer oorhandig.
Sy susterskind, Ivan van Vuuren, het die oorkonde namens die familie in ontvangs geneem.
Ivan sê hy was bevoorreg om tussen helde te kon grootword.
“Oom Luckie was een van daardie helde. Hy inspireer my vandag nog. Al wat ek moet doen, is om na een van sy liedjies te luister,” sê hy.